ไทยพาณิชย์ยันสำนักงานใหญ่ให้บริการปกติ
ไทยพาณิชย์ยันสำนักงานใหญ่ยังให้บริการตามปกติ ให้พนักงานบางส่วนกลับเร็ว ทำงานที่บ้านได้
30 ต.ค. 2565

ไทยพาณิชย์ยันสำนักงานใหญ่ยังให้บริการตามปกติ ให้พนักงานบางส่วนกลับเร็ว ทำงานที่บ้านได้ 
รายงานข่าวจากธนาคารไทยพาณิชย์ ระบุว่า สำนักงานใหญ่ของธนาคาร ที่รัชโยธินยังคงเปิดให้บริการตามปกติ แม้ว่าพื้นผิวการจราจารหน้าอาคารจะถูกน้ำท่วมทั้งหมดแล้วก็ตาม แต่ระดับน้ำดังกล่าวยังไม่ส่งผลต่อการดำเนินงานของธนาคารซึ่งมีตัวอาคารสูงกว่าถนนถึง 3 ม. อย่างไรก็ตามขณะนี้ธนาคารได้เริ่มนำแผนรับมือภาวะน้ำท่วมบางส่วนออกมาใช้  แล้ว โดยอนุญาตให้พนักงานในแผนกที่ไม่จำเป็นสามารถกลับบ้านได้เร็วขึ้นหรือทำงานอยู่ที่บ้านได้ เพื่อลดจำนวนพนักงานให้เหลือเท่าที่จำเป็น  
ทั้งนี้ ยืนยันว่าธนาคารยังสามารถให้บริการการเงินแก่ลูกค้าทุกประเภทได้อย่างต่อเนื่องและมีการเตรียมแผนรองรับภัยพิบัติ ซึ่งรวมถึงการเตรียมการด้านต่างๆ ครอบคลุมตั้งแต่ด้านพนักงาน ด้านสถานที่ทำการ ด้านระบบงานและอุปกรณ์สำคัญ ด้านความพร้อมของศูนย์คอมพิวเตอร์หลักและศูนย์สำรอง ศูนย์ปฏิบัติการหลักต่างๆ คอลเซนเตอร์ นอกจากนียังมีการกระจายที่ตั้งระบบต่างๆอยู่ในหลายพื้นที่เพื่อลดความเสี่ยงและให้สามารถทำงานทดแทนกันได้
ขณะที่สาขาธนาคารอื่นที่ตั้งอยู่ในวิลล่า มาร์เก็ต ฝั่งตรงข้ามเอสซีบี ปาร์ค ยังคงเปิดให้บริการตามปกติ โดยธนาคารกรุงเทพ ได้เร่งก่อกระสอบทรายและเพื่อป้องกันน้ำท่วม พร้อมทยอยขนเงินสดออกจากตู้เอทีเอ็มบางส่วนออกไป โดยลดการให้บริการเอทีเอ็มเหลือเพียง 1 ตู้ และเลื่อนเวลาปิดเร็วขึ้นเป็น 18.00 น.ขณะที่ธนาคารกสิกรไทยมีการก่ออิฐสูง 50 ซม.เพื่อป้องกันน้ำท่วม